
ATZINUMS
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:<RepeatBlock-Dec>
1.	atzinīgi vērtē progresu dalībvalstu nacionālo programmu īstenošanā 2023. gadā; ar bažām norāda, ka, neraugoties uz prasību visus 2014.–2020. gada plānošanas periodam paredzētos līdzekļus izlietot līdz 2024. gada jūnijam, 18 % no Patvēruma, migrācijas un integrācijas fonda (AMIF) līdzekļiem un 25 % no Iekšējās drošības fonda (IDF) līdzekļiem, kas dalībvalstīm piešķirti minētajam periodam, joprojām nav deklarēti;
2.	ņem vērā daudzgadu finanšu shēmas vidusposma pārskatīšanas gaitā pausto Komisijas priekšlikumu palielināt 4. un 6. izdevumu kategorijas maksimālos apjomus, lai nodrošinātu pietiekamu finansējumu jaunā Migrācijas un patvēruma pakta īstenošanai; uzsver, ka ir jānodrošina pienācīgs un savlaicīgs Savienības finansējums dalībvalstīm un Savienības aģentūrām, lai veicinātu ES ārējo robežu efektīvu pārvaldību, tostarp pasākumus neatbilstīgas migrācijas novēršanai, un vienlaikus atbalstītu Savienības tiesību aktu raitu īstenošanu patvēruma un migrācijas jomā, vienlaikus nodrošinot pamattiesību ievērošanu; aicina Komisiju uzraudzīt, palīdzēt savlaicīgi virzīt un rūpīgi pārbaudīt administratīvos, darbības un juridiskos pasākumus, kas dalībvalstīm un Savienības aģentūrām jāveic, lai līdz 2026. gada vasarai pilnībā īstenotu jauno Migrācijas un patvēruma paktu, ievērojot termiņus, kuri paredzēti Eiropas Komisijas 2024. gada 12. jūnijā publicētajā kopīgajā īstenošanas plānā;
3.	ar bažām norāda, ka saskaņā ar Starptautiskās Migrācijas organizācijas (IOM) datiem 2023. gadā visā pasaulē vismaz 8565 cilvēki zaudēja dzīvību migrācijas maršrutos, tādēļ tas ir bijis gads, kurā reģistrēts vislielākais migrantu nāves gadījumu skaits; turklāt pauž nožēlu, ka, neraugoties uz šo satraucošo skaitu, to migrantu skaits, kuri neatbilstīgi ieceļo Savienībā, 2023. gadā salīdzinājumā ar iepriekšējiem gadiem turpināja pieaugt; ar bažām norāda uz būtisko atšķirību starp izdoto atgriešanas lēmumu skaitu un faktiski īstenoto atgriešanu skaitu, un uzsver, ka ir vajadzīga efektīvāka atgriešanas politika; turklāt norāda, ka Komisijai ir jāīsteno efektīvāki centieni, lai palīdzētu dalībvalstīm risināt neatbilstīgas ieceļošanas problēmas un sekmīgi īstenot trešo valstu valstspiederīgo atgriešanu; aicina Komisiju palīdzēt dalībvalstīm risināt problēmas neatbilstīgas ieceļošanas, likumīgas migrācijas un trešo valstu valstspiederīgo integrācijas jomā un vienlaikus uzlabot Savienības iekšlietu fondu darbības pārredzamību un pārskatatbildību trešās valstīs; atgādina, ka Komisijai ārējās darbības jomā būtu jāturpina rīkoties migrācijas un patvēruma jautājumu risināšanā, tostarp īstenojot Eiropas komandas pieeju, un vienlaikus jāaizsargā Parlamenta loma; aicina Komisiju palielināt pārredzamību un pārskatatbildību attiecībā uz Savienības iekšlietu fondu plānošanu un īstenošanu trešās valstīs; atkārtoti aicina Komisiju atbalstīt Savienības aģentūras un dalībvalstis to centienos apturēt cilvēku kontrabandu un tirdzniecību Vidusjūras reģionā ar mērķi panākt, lai migranti neuzsāktu dzīvību apdraudošus jūras braucienus; aicina Komisiju apsvērt jaunu politiku neatbilstīgas migrācijas novēršanai, ievērojot neizraidīšanas principu;
4.	pieņem zināšanai Eiropadomes 2023. gada 9. februāra secinājumos pausto dalībvalstu aicinājumu mobilizēt ES līdzekļus un resursus, lai palīdzētu dalībvalstīm stiprināt robežu uzraudzības spējas un infrastruktūru, kā arī uzraudzību, novērst neatļautu robežu šķērsošanu un apkarot pārrobežu noziedzību saskaņā ar spēkā esošo tiesisko regulējumu;
5.	atzīst, ka Komisija pastāvīgi uzrauga tiesiskuma kritērijus, izmantojot tiesiskuma instrumentu kopumu, tostarp gada ziņojumu par tiesiskumu, tomēr joprojām pauž bažas par to, ka, īstenojot pārāk diplomātisku pieeju, kurā netiek nošķirti atsevišķi un sistēmiski jautājumi, gada ziņojums par tiesiskumu var trivializēt dažus no visnopietnākajiem un/vai pastāvīgajiem tiesiskuma pārkāpumiem; uzsver, ka nolūkā nodrošināt precīzāku un kvalitatīvāku tiesiskuma kritērija novērtējumu ir svarīgi vērtēt, pamatojoties uz konkrētiem un izmērāmiem rādītājiem, tostarp neatkarīgiem praktiskās īstenošanas pierādījumiem; atbalsta finanšu instrumentu, tostarp atveseļošanas fondu, sasaisti ar atbilstību augstākajiem atskaites punktiem un tiesiskuma principu ievērošanu, un vienlaikus aicina Komisiju pieņemt sistemātiskāku, paredzamāku un pārredzamāku pieeju līdzekļu iesaldēšanai vai tās atcelšanai, pamatojoties uz objektīviem kritērijiem; atkārtoti pauž nožēlu un nopietnas bažas par tā Komisijas lēmuma likumību, kurā secināts, ka Ungārijā ir izpildīts Hartas horizontālais veicinošais nosacījums attiecībā uz tiesu neatkarību, jo tas ļāva Ungārijas iestādēm sākt pieprasīt atmaksu no Savienības līdzekļiem aptuveni 10,2 miljardu EUR apmērā; mudina Komisiju iekļaut, uzraudzīt un aizsargāt DTP nosacījumus visos budžeta instrumentos un procesos, kā arī vajadzības gadījumā turpināt piemērot Tiesiskuma nosacījumu regulu un darīt to nekavējoties; aicina Komisiju veikt pasākumus, lai, ņemot vērā arī vēlākās norises, pilnībā īstenotu Parlamenta 2016. gada 25. oktobra rezolūcijā[footnoteRef:1] iekļautos ieteikumus par ES mehānisma demokrātijai, tiesiskumam un pamattiesībām izveidi, un nodrošināt, ka tiesiskuma kritēriju novērtējumi ir ar noteiktu termiņu un ziņojuma secinājumi ir saistīti ar saistošiem pasākumiem, kas ir precīzāki un kvalitatīvāki nekā pašlaik, un vērtēšanā paļaujas ne tikai uz izmaiņām tiesību aktos, bet arī uz reāliem un neatkarīgiem pierādījumiem par to īstenošanu praksē; [1:  	Eiropas Parlamenta 2018. gada 25. oktobra rezolūcija ar ieteikumiem Komisijai par ES mehānisma demokrātijai, tiesiskumam un pamattiesībām izveidi (2015/2254(INL)) (OV C 215, 19.6.2018., 162. lpp.).] 

6.	atkārtoti pauž nopietnas bažas par kavēšanos Komisijas procedūrās, ar kurām piešķir piekļuvi dokumentiem; mudina Komisiju nekavējoties veikt konkrētus pasākumus, lai īsā laikā novērstu šos trūkumus saskaņā ar Parlamenta ieteikumiem un nodrošinātu, ka piekļuve dokumentiem tiek nodrošināta savlaicīgi, efektīvi un pārredzami;
7.	joprojām pauž dziļu nožēlu par to, ka Komisija neveic izpildes pasākumus un turpmākus leģislatīvus pasākumus saistībā ar Parlamenta ieteikumiem attiecībā uz Pegasus un līdzvērtīgas spiegprogrammatūras izmantošanu un ES mehānisma demokrātijai, tiesiskumam un pamattiesībām izveidi iestāžu nolīguma veidā; aicina Komisiju steidzami ievērot Savienības iestāžu lojālas sadarbības principu un attiecīgi veikt turpmākus pasākumus saistībā ar Parlamenta ieteikumiem; joprojām aicina Komisiju bez liekas kavēšanās iesniegt pasākumu plānu spiegprogrammatūru ļaunprātīgas izmantošanas novēršanai Savienībā un šajā nolūkā pilnībā izmantot visus pieejamos leģislatīvos un neleģislatīvos instrumentus, kas paredzēti Līgumos.

</RepeatBlock-Dec>

PIELIKUMS. VIENĪBAS VAI PERSONAS,
NO KURĀM ATZINUMA SAGATAVOTĀJS IR SAŅĒMIS PIENESUMU
<FootprintIntro>Atzinuma sagatavotājs, pilnībā uzņemoties visu atbildību, apliecina, ka viņš nav saņēmis nekādu pienesumu no vienībām vai personām, kas būtu jānorāda šajā pielikumā saskaņā ar Reglamenta I pielikuma 8. pantu.


</FootprintIntro>

